CELEX: 62010TN0256
Language: el
Date: 2010-03-25 00:00:00
Title: Υπόθεση T-256/10 P: Αναίρεση που άσκησε στις 9 Ιουνίου 2010 ο Luigi Marcuccio κατά της διατάξεως που εξέδωσε το Δικαστήριο Δημόσιας Διοίκησης στις 25 Μαρτίου 2010 στην υπόθεση F-102/08, Marcuccio κατά Επιτροπής

14.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 221/49
            
         Αναίρεση που άσκησε στις 9 Ιουνίου 2010 ο Luigi Marcuccio κατά της διατάξεως που εξέδωσε το Δικαστήριο Δημόσιας Διοίκησης στις 25 Μαρτίου 2010 στην υπόθεση F-102/08, Marcuccio κατά Επιτροπής
   (Υπόθεση T-256/10 P)
   ()
   2010/C 221/80
   Γλώσσα διαδικασίας: η ιταλική
   
      Διάδικοι
   
   
      Αναιρεσείων: Luigi Marcuccio (Tricase, Ιταλία) (εκπρόσωπος: G. Cipressa, δικηγόρος)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα του αναιρεσείοντος
   
   Ο αναιρεσείων ζητεί από το Γενικό Δικαστήριο:
   
               —
            
            
               Σε κάθε περίπτωση, να αναιρέσει, στο σύνολό της και άνευ ουδεμίας εξαιρέσεως, την αναιρεσιβαλλόμενη διάταξη.
            
         
               —
            
            
               Να αποφανθεί ότι η πρωτοδίκως ασκηθείσα προσφυγή-αγωγή, επί της οποίας εκδόθηκε η αναιρεσιβαλλόμενη διάταξη, είναι καθ’ όλα παραδεκτή.
            
         
               —
            
            
               Κυρίως, να δεχθεί στο σύνολό τους και άνευ ουδεμίας εξαιρέσεως τα αιτήματα που περιελάμβανε η πρωτοδίκως ασκηθείσα προσφυγή-αγωγή.
            
         
               —
            
            
               Να καταδικάσει την αναιρεσίβλητη στο σύνολο των εξόδων (δικαστικών ή εξόδων για αμοιβές δικηγόρων) στα οποία υποβλήθηκε και υποβάλλεται ο νυν αναιρεσείων όσον αφορά αμφότερους τους βαθμούς δικαιοδοσίας.
            
         
               —
            
            
               Επικουρικώς, να αναπέμψει την υπόθεση ενώπιον του Δικαστηρίου Δημόσιας Διοίκησης, το οποίο, με διαφορετική σύνθεση, θα εξετάσει εκ νέου την υπόθεση και θα αποφανθεί επί της ουσίας.
            
         
      Λόγοι αναιρέσεως και κύρια επιχειρήματα
   
   Με την υπό κρίση αίτηση αναιρέσεως ζητείται να αναιρεθεί η διάταξη που εξέδωσε το Δικαστήριο Δημόσιας Διοίκησης στις 25 Μαρτίου 2010. Με τη διάταξη αυτή, το Δικαστήριο Δημόσιας Διοίκησης απέρριψε, εν μέρει ως προδήλως απαράδεκτη και εν μέρει ως προδήλως αβάσιμη, προσφυγή-αγωγή με αίτημα, αφενός, να αναγνωρισθεί το ανύπαρκτο ή τουλάχιστον ο παράνομος χαρακτήρας της αποφάσεως με την οποία η Επιτροπή αρνήθηκε να διαβιβάσει στον νυν αναιρεσείοντα αντίγραφο των φωτογραφιών που ελήφθησαν κατά τη μετακόμιση από την υπηρεσία κατοικία του στη Λουάντα (Αγκόλα) και να καταστρέψει όλα τα έγγραφα σχετικά με την μετακόμιση αυτή και, αφετέρου, να καταδικασθεί η Επιτροπή να του καταβάλει αποζημίωση σε αποκατάσταση της ζημίας που υπέστη ο αναιρεσείων εξαιτίας του ότι η Επιτροπή προέβη στη μετακόμιση αυτή παρά τη θέληση του αναιρεσείοντος.
   Προς στήριξη των αιτημάτων του, ο αναιρεσείων προβάλλει πλήρη έλλειψη αιτιολογίας, καθώς και παράβαση των δικονομικών κανόνων περί αποδείξεως, παραβίαση της αρχής της ισότητας των διαδίκων, παράβαση του άρθρου 94 του Κανονισμού Διαδικασίας του Δικαστηρίου Δημόσιας Διοίκησης, παράβαση του καθήκοντος αρωγής που υπέχει η Επιτροπή προς τον αναιρεσείοντα και παράβαση της υποχρεώσεως χρηστής διοικήσεως.
   Ο αναιρεσείων ισχυρίζεται επιπροσθέτως ότι το Δικαστήριο Δημόσιας Διοίκησης παρέλειψε να αποφανθεί επί τριών εκ των αιτημάτων του.